CELEX: 62012TN0420
Language: mt
Date: 2012-09-25 00:00:00
Title: Kawża T-420/12: Rikors ippreżentat fil- 25 ta’ Settembru 2012 — VHV vs Il-Kummissjoni

1.12.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 373/8
            
         Rikors ippreżentat fil-25 ta’ Settembru 2012 — VHV vs Il-Kummissjoni
   (Kawża T-420/12)
   2012/C 373/13
   Lingwa tal-kawża: il-Ġermaniż
   
      Partijiet
   
   
      Rikorrenti: VHV Allgemeine Versicherung AG (Hannover, il-Ġermanja) (rappreżentanti: A. Birnstiel, H. Heinrich u J.-O. Schrotz, avukati)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla d-deċiżjoni kkontestata tal-Kummissjoni Ewropea, tas-17 ta’ Lulju 2012, li permezz tagħha ġiet miċħuda l-applikazzjoni tar-rikorrenti, skont ir-Regolament (KE) Nru 1049/2001 (1), sabiex tingħata aċċess għal ċerti dokumenti fi proċeduri ta’ kartell (COMP/39.125 — Carglass);
            
         
               —
            
            
               tikkundanna lill-konvenuta għall-ispejjeż tagħha u kif ukoll dawk tar-rikorrenti.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka erba’ motivi.
   
               (1)
            
            
               L-ewwel motiv ibbażat fuq nuqqas ta’ evalwazzjoni individwali tad-dokumenti li saret applikazzjoni għalihom
               Permezz tal-ewwel motiv, ir-rikorrenti ssostni li d-deċiżjoni ma hijiex ibbażata fuq evalwazzjoni konkreta u individwali ta’ kull dokument individwali. Skont ir-rikorrenti, id-deċiżjoni kkontestata hija bbażata fuq kunsiderazzjoni żbaljata fid-dritt, li f’din il-kawża hemm preżunzjoni li għandha tiġi applikata eċċezzjoni.
            
         
               (2)
            
            
               It-tieni motiv ibbażat fuq ksur tal-obbligu ta’ motivazzjoni
               Fil-kuntest ta’ dan il-motiv, ir-rikorrenti ssostni li l-Kummissjoni, fid-deċiżjoni tagħha, immotivat iċ-ċaħda integrali tagħha tal-applikazzjoni tar-rikorrenti permezz ta’ evalwazzjonijiet ġenerali u, għaldaqstant, b’mod insuffiċjenti. F’dan ir-rigward, ir-rikorrenti ssostni li sar ksur tal-obbligu ta’ motivazzjoni u, konsegwentement, nuqqas ta’ osservanza tar-rekwiżiti proċedurali sostanzjali.
            
         
               (3)
            
            
               It-tielet motiv ibbażat fuq żball ta’ liġi fl-interpretazzjoni u fl-applikazzjoni tal-ewwel u tat-tielet inċiż tal-Artikolu 4(2) tar-Regolament Nru 1049/2001
               Permezz tat-tielet motiv, ir-rikorrenti ssostni li l-interpretazzjoni u l-applikazzjoni min-naħa tal-Kummissjoni tal-eċċezzjonijiet elenkati fl-ewwel u fit-tielet inċiż tal-Artikolu 4(2) tar-Regolament Nru 1049/2001 kienu vvizzjati fid-dritt. Skont ir-rikorrenti, il-Kummissjoni tiċħad li tirrikonoxxi li hemm relazzjoni bejn ir-regola u l-eċċezzjonijiet u tibbaża ruħha fuq interpretazzjoni estensiva wisq ta’ “ħarsien tal-iskop ta’ spezzjonijiet” u tal-kunċett ta’ “interessi kummerċjali”.
            
         
               (4)
            
            
               Ir-raba’ motiv ibbażat fuq nuqqas ta’ kunsiderazzjoni li l-implementazzjoni tad-dritt ta’ kartell, li huwa dritt privat, tikkostitwixxi interess pubbliku prevalenti fis-sens tal-Artikolu 4(2) tar-Regolament Nru 1049/2001
               Permezz tar-raba’ motiv, ir-rikorrenti tosserva li l-Kummissjoni, meta ma żvelatx id-dokumenti li għalihom saret applikazzjoni, b’mod żbaljat ċaħdet interess pubbliku prevalenti. Skont ir-rikorrenti, il-Kummissjoni kellha tikkunsidra, meta tibbilanċja l-interessi fl-iżvelar tad-dokumenti, li anki l-implementazzjoni tad-dritt ta’ kartell, li huwa dritt privat, tikkostitwixxi wkoll interess pubbliku prevalenti fis-sens tal-Artikolu 4(2) tar-Regolament Nru 1049/2001.
            
         
      (1)  Regolament (KE) Nru 1049/2001 tal-Parlament Ewropew u tal-Kunsill, tat-30 ta’ Mejju 2001, dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni speciali bil-Malti, Kapitolu 1, Vol. 3, p. 331).